SRILANKA TEAM
క్లీన్‌స్వీప్‌పై నివేదిక ఇవ్వండి
కొలంబో: భారత్‌తో జరిగిన మూడు టెస్టు మ్యాచ్‌ల సిరీస్‌ను 3-0తో ఘోర ఓటమి పాలవ్వడాన్ని శ్రీలంక క్రికెట్‌ అభిమానులు జీర్ణించుకోలేకపోతున్నారు. ముఖ్యంగా శ్రీలంక క్రికెట్‌ బోర్డు, సెలక్షన్‌ కమిటీపై గుర్రుగా ఉన్నారు. మరోవైపు వైట్‌ వాష్‌కు గురవడంపై శ్రీలంక క్రీడాశాఖ…ఆదేశ క్రికెట్‌ బోర్డును నివేదిక కోరింది. జట్టు ఘోర ఓటమిపై నివేదిక సమర్పించాలని ఆదేశ క్రీడామంత్రి దయసిరి జయశేఖర బోర్డును ఆదేశించారు. ప్రస్తుత జట్టు సామర్థ్యంపై తనకెలాంటి సందేహాలులేవని, క్లీన్‌స్వీప్‌ కావడానికి గల కారణాలను మాత్రమే తెలుసుకోవాలని ఆశిస్తున్నామని ఆయన అన్నారు.
అంతేకానీ జట్టు సామర్థ్యాన్ని కించపరిచేలా వ్యవహరించడం లేదని మంత్రి దయసిరి జయశేఖర విలేకర్లకు తెలిపారు. క్లీన్‌స్వీప్‌పై ఇప్పటికే రెండు గంటలు సమావేశంలో చర్చించామన్నారు. టీమిండియా ప్రపంచంలోనే అత్యుత్తమ జట్టు అన్న సంగతిమరిచిపోరాదని అన్నారు. జట్టు సామర్థ్యంపై ఎలాంటి సందేహాలు వ్యక్తం చేయడంలేదు. 0-3తేడాతో ఓడిపోవడానికి గల కారణాలను మాత్రం మేం తప్పనిసరిగా తెలుసుకోవాలి. అందుకే ఈవిషయంలో సవివరమైన నివేదిక సమర్పించాలని శ్రీలంక క్రికెట్‌ బోర్డును ఆదేశించారు.భారత్‌ ప్రపంచ నంబర్‌వన్‌ జట్టు అని కూడా తెలుసన్నారు. తాజా ఓటమితో లంక అభిమానులు శ్రీలంక క్రికెట్‌ బోర్డును రద్దు చేయాలని కోరుతున్నారు. మరోవైపు చీఫ్‌ సెలెక్టర్‌ సనత్‌ జయసూర్యపై దుమ్మెత్తిపోస్తున్నారు. దీనిపై కూడా మంత్రి స్పందించారు. ఎన్నికల ద్వారా ఎన్నికైన వారిని తొలగించడం సాధ్యంకాదని కొత్తగా ఎన్నికలు నిర్వహించేంతవరకు ఆగాల్సిందేనని ఆయన స్పష్టం చేశారు.